Suchinthana/ta-wikipedia huggingface dataset:
இசுராலினிசம்

இசுராலினிசம் என்பது சோவியத் ஒன்றியத்தின் 29 ஆண்டுகள் தலைவராக இருந்த யோசப் இசுராலினின் அரசியல் பொருளாதாரக் கொள்கைகளையும் அரசாட்சிக் முறைமையும் ஆகும்.  விரைவான தொழில்மயமாக்கம், ஐந்து ஆண்டுத் திட்டங்கள், சர்வதிகாரத் தலைவர், இரகசியக் காவல்துறை, மோசமான பரப்புரை, வன்முறையான அரசியல் ஒடுக்குமுறை போன்ற கூறுகளை இசுராலினிசம் கொண்டது.

கொள்கைகள்

தேசியங்கள் 
தேசியம் என்றால் என்ன என்பதை வரையறை செய்வதிலும், தேசியங்களின் உரிமைகள் தொடர்பாகவும் இசுராலின் அதிகாரத்துக்கு வர முன்பும் பின்பும் முரணான கொள்கைகளை முன்னெடுத்தார்.  அதிகாரத்திற்கு வர முன்பு உருசிய மேலாண்மைக்கு எதிராகவும், தேசியங்களின் தன்னாட்சி உரிமைகளுக்கு ஆதரவாகவும் அவர் கருத்து முன்வைத்திருந்தார்.  இவரது Marxism and the National Question என்ற ஆக்கம் இந்த வகையில் முக்கியம் பெறுகிறுது.  இது லெனனின் ஆதரவைப் பெற்ற ஆவணம் ஆகும்.  இருவரும் சேர்ந்து Declaration of Rights of Peoples of Russia என்ற சான்றுரையிலும் கையப்பம் இட்டுள்ளார்கள்.

இசுராலின் சோவியத் ஒன்றியத்தை தனது முழுமையான கட்டுப்பாட்டுக்குள் கொண்டு வந்த பின்னர் (1930 கள் தொடக்கம்) தேசியங்கள் தொடர்பான கொள்கைகள் நேர் எதிராக மாறின.  தேசியங்கள் உருசிய சோவியத்துடன் ஒத்துப் போவது, நடுவன் அரசிற்கு கட்டுப்படுவது அவருக்கு முக்கியம் ஆகிற்று.  உருசிய மொழியும் பண்பாடும் முதன்மை பெற்று, அவையே சோவியத் ஒன்றியத்தின் இணைப்புக் கூறுகளாக அவரால் முன்னிறுத்தப்பட்டன.  இதனால் உருசியர் இல்லாத தேசியங்களை நசுக்குவதில் அவர் ஈடுபட்டார்.  இதன் ஒரு கோரமான ஒரு வெளிப்பாட யுக்ரேனிய மக்களை கட்டாயைப் பட்டினிப் படுகொலை செய்த கோலதமோர்.

ஒரு நாட்டில் சமவுடமை 
ஒரு நாட்டில் சமவுடமை என்பது சோவியத் ஒன்றியத்தை பாதுகாப்பதே முதன்மையானது என்ற நோக்கில் முன்னெடுக்கப்பட்ட கொள்கை ஆகும்.  எல்லா நாடுகளில் புரட்சி, தொழிலாளர் ஆட்சி தேவை என்ற அடிப்படை கோட்பாட்டில் இருந்து இந்தக் கொள்கை விலகுகிறது.

Aggravation of class struggle under socialism 
The theory of aggravation of the class struggle along with the development of socialism, a theoretical base supporting the repression of political opponents as necessary.

மேற்கோள்கள்

இடதுசாரி அரசியல்
பொதுவுடைமை
செங்கலடி

செங்கலடி கிழக்கு மாகாணத்தின் மட்டக்களப்பு மாவட்டத்திலுள்ள ஒரு நகரமாகும். ஆரம்ப காலத்தில் செங்கற் சூளைகள் பல அமையப்பெற்ற இடமாகக் காணப்பட்டமையினால் இப்பெயர் வந்திருக்கலாம் என்பது இவ்வூரின் வரலாற்றுச் செய்தியாகும். பெரும்பான்மையினராக இந்துக்களும் மற்றும் கிறித்துவர்கள், முஸ்லிம்கள் போன்ற மதத்தினர் தமிழ்மொழியினைப் பேச்சு மொழியாகக் கொண்டு ஒற்றுமையுடன் வாழ்ந்து வருகின்றனர். இவ்வூரில் மருத்துவமனை,   வங்கிகள்,  பாடசாலை, தபாலகம், பிரதேசசெயலகம், போன்றவை உள்ளன.

மேற்கோள்கள்

மட்டக்களப்பு மாவட்டத்தில் உள்ள ஊர்களும், நகரங்களும்
மட்டக்களப்பு மாவட்டம்
வந்தாறுமூலை

வந்தாறுமூலை இலங்கையின் கிழக்கு மாகாணத்தில் மட்டக்களப்பு மாவட்டத்திலுள்ள ஒரு ஊர். இது மட்டக்களப்பு நகரிலிருந்து 17 கி.மீ தூரத்தில் அமைந்துள்ளது. இங்கு கிழக்குப் பல்கலைக்கழகம் அமைந்துள்ளது. 

இலங்கை உள்நாட்டுப் போரின் போது 1990 இல் கிழக்குப் பல்கலைக்கழகத்தில் தஞ்சமடைந்திருந்த பொதுமக்கள் 175 பேர்  இலங்கை இராணுவத்தால் படுகொலை செய்யப்பட்டனர். இந்நிகழ்வு வந்தாறுமூலை வளாகப் படுகொலைகள் என்று அழைக்கபடுகின்றது.

இப்பிரதேசத்திற்கு வந்தாறுமூலை என பெயர் வர வரலாற்று முக்கியத்துவம் வாய்ந்த ஓர் நிகழ்வே காரணம் என கூறப்படுகின்றது. அதாவது, கண்ணகி மதுரையை எரித்துவிட்டு உக்கிர கோபத்துடன் இலங்கை வந்த போது இப்பிரதேசத்தில் வந்து தன் கோபம் ஆற்றப் பெற்றதாகவும், அதனாலேயே இக் கிராமம் வந்தாறுமூலை (வந்து+ஆறிய+மூலை) எனப் பெயர் பெற்றது.

இக்கிராமத்தில்  ஐந்து முக்கிய ஆலயங்கள் அமையப்பெற்றுள்ளன. அவை வந்தாறுமூலை கண்ணகி அம்மன் ஆலயம், வந்தாறுமூலை மகா விஷ்ணு ஆலயம் மற்றும் வந்தாறுமூலை காட்டித்தந்த எண்கோணேஸ்வரர் ஆலயம், வந்தாறுமூலை மாகாளி அம்மன் ஆலயம்,வந்தாறுமூலை நீர்முக பிள்ளையார்  ஆலயம்
 என்பனவாகும்.

நீர்ப்பாசனக் குளங்கள் 
வந்தாறுமூலையில் காணப்படும் நீர்ப்பாசனக் குளங்கள் பின்வருமாறு. அவற்றில் பல தூர்ந்து போன நிலையிலுள்ளன.
 குளத்து வெட்டைக் குளம்
 ஈரனைக்குளம்
 விற்பனை மடுக் குளம்
 சமுனையடிப் பொத்தனைக் குளம்
 சின்னத்துரைச் சோலையடிக் குளம்
 பெரியசின்னத்துரைச் சேனைக் குளம்
 அயண ஓடைக் குளம்
 இலுக்குப் பொத்தானைக் குளம்

ஆலயங்கள் 
 வந்தாறுமூலை கண்ணகி அம்மன் ஆலயம்
 நீர்முகப் பிள்ளையார் ஆலயம்
 வந்தாறுமூலை மகாவிஷ்ணு ஆலயம்
  வந்தாறுமூலை காட்டித்தந்த எண்கோணேஸ்வரர் ஆலயம் 
 மருங்கையடி சித்தி விநாயகர் ஆலயம்
 வந்தாறுமூலை ஸ்ரீ மாகாளி அம்மன் ஆலயம்
 உப்போடை வயற்கரை விநாயகர் ஆலயம்
 வந்தாறுமூலை ஸ்ரீ பாலவிநாயகர் ஆலயம்
 வந்தாறுமூலை ஸ்ரீ மகா பெரியதம்பிரான் ஆலயம்
 வந்தாறுமூலை ஸ்ரீ சிவமுத்து மாரியம்மன் ஆலயம் 

மட்டக்களப்பு மாவட்டத்தில் உள்ள ஊர்களும், நகரங்களும்
மண்டூர்

மண்டூர் (Mandur) இலங்கையின் கிழக்கு மாகாணத்தின் மட்டக்களப்பு மாவட்டத்தில் மட்டக்களப்பு நகரில் இருந்து தென் திசையில் சுமார் நாற்பது மைல்களுக்கப்பால் அமைந்துள்ள ஒரு கிராமம். குறிஞ்சி, முல்லை, மருதம், நெய்தல் ஆகிய நாநிலங்களையும் கொண்டதாக இக்கிராமம் காணப்படுகிறது.

மேற்கோள்கள்

மண்டு மரங்கள் அதிகளவில் காணப்பட்டதால் காரணப்பெயராகவே மண்டூர் எனும் பெயர் உருவானதாக கூறப்படுகின்றது.
வரலாற்றுச்சிறப்புமிக்க மண்டூர் கந்தசுவாமி கோயில் இங்கு அமைந்துள்ளது.
மட்டக்களப்பு மாவட்டத்தில் உள்ள ஊர்களும், நகரங்களும்
மாந்திரீகம்

மாந்திரீகம் (Witchcraft) என்பது, கடுமையான மந்திரச் சடங்குகளின் வழியாக நிகழ்த்தப்படுகின்ற ஒரு வழிபாட்டுமுறை ஆகும். இது பல்வேறு தேவைகளைக் கருத்திற் கொண்டதாக மக்களிடையே பயன்பாட்டில் உள்ளது. இதில்,மனநோய் மருத்துவம், உடல் நோய் மருத்துவம் மற்றும் மூலிகை மருத்துவம் ஆகியன முதன்மைப் படுகின்றன. எனினும் தற்காப்புக் கருதியும் பகையைக் காரணியாக வைத்துப் பகைவர்களை மிரட்டுவதற்காகவும், இம் முறை பயன்படுகிறது. தற்காலத்தில், இந்தியாவின் கேரளம், இலங்கையின் மட்டக்களப்பு, மூதூர் ஆகிய பகுதிகளில் மாந்திரீகத்தின் பயன்பாடு அதிகமாகக் காணப்படுகின்றது.

இவற்றையும் பார்க்கவும்
 மாய வித்தை

மேற்கோள்கள்

மருத்துவம்
பண்பாடு
வித்தைகள்
நாட்டுப்புறவியல்
கண்மணி குணசேகரன்

கண்மணி குணசேகரன் (பிறப்பு: 1971) ஒரு தமிழ் எழுத்தாளர். இவரது இயர்பெயர் குணசேகரன். விருத்தாச்சலம் தமிழ்நாடு அரசுப் போக்குவரத்துக் கழகப் பணிமனையில் பணிபுரிந்து வருகிறார். இவர் “தலைமுறைக் கேடயம்”, “காலடியில் குவியும் நிழல் வேளை” எனும் கவிதைத் தொகுப்புகளையும், சிறுகதைகள் மற்றும் புதினங்களையும் எழுதியுள்ளார். 2007 ஆம் ஆண்டிற்கான சுந்தர ராமசாமி நினைவாக வழங்கப்படும் நெய்தல் விருதினைப் பெற்றுள்ளார். இவர் தொகுத்த  “நடுநாட்டுச் சொல்லகராதி” எனும் நூல் தமிழ்நாடு அரசின் தமிழ் வளர்ச்சித் துறையின் 2007 ஆம் ஆண்டுக்கான சிறந்த நூல்களில் அகராதி கலைக்களஞ்சியம், கலைச் சொல்லாக்கம், ஆட்சித் தமிழ் எனும் வகைப்பாட்டில் பரிசு பெற்றிருக்கிறது.

படைப்புகள்
 அஞ்சலை (நாவல்)
 நெடுஞ்சாலை (நாவல்)
 கோரை (நாவல்)
 வந்தாரங்குடி (நாவல்)
 பூரணி பொற்கலை
 ஆதண்டார் கோயில் குதிரை
 தலைமுறைக் கோபம்
 கிக்குலிஞ்சான்
 மூன்றாம் நாள் பெண்
 சமாதானக் கறி
 உயிர்த்தண்ணீர்
 நடுநாட்டுச் சொல்லகராதி
 வெள்ளெருக்கு
 காலிறங்கிப் பெய்யுமொரு கனமழை
 வாடாமல்லொ
 சிற்றகலில் தொற்றிய தீத்துளி
 காட்டின் பாடல்
 மிளிர் கொன்றை
 காலடியில் குவியும் நிழல்வேளை
 உத்திமாக்குளம்

விருதுகள் 

 கலைஞர் பொற்கிழி விருது (2019)
 கிரா விருது (2010), விஜயா வாசகர் வட்டம் சார்பாக

மேற்கோள்கள்

வெளி இணைப்புகள்
அழிவில்லாத கண்ணீர், அஞ்சலை நாவல் பற்றி ஜெயமோகன்
குணசேகரன் பற்றி ஜெயமோகன்

தமிழக எழுத்தாளர்கள்
தமிழ்நாடு அரசு விருது பெற்ற எழுத்தாளர்கள்
1971 பிறப்புகள்
கடலூர் மாவட்ட நபர்கள்
வாழும் நபர்கள்
தமிழ் அகராதி தொகுப்பாளர்கள்
பவா செல்லத்துரை

பவா செல்லத்துரை (Bava Chelladurai) என்பவர் ஒரு தமிழ்ச் சிறுகதை எழுத்தாளரும், பதிப்பாசிரியரும் ஆவார். இவர் மொழிபெயர்ப்பாளர், நடிகர், கதைசொல்லி என பன்முகம் கொண்டவர்.

இவர் தமிழக முற்போக்கு எழுத்தாளர் சங்கத்தில் இருந்துள்ளார். திருவண்ணாமலையில் வம்சி புத்தக நிலையம் மற்றும் பதிப்பகம் நடத்துகிறார். ஸ்டார் விஜய் தொலைக்காட்சியின் பிரபல நிகழ்ச்சியான பிக் பாஸ் தமிழின்  ஏழாவது பருவத்தில் கலந்து கொண்டு இரண்டாவது வாரத்தின் 8 வது நாளில் உடல் நிலை காரணமாக வெளியேறினார்.

குடும்பம் 
இவரது சொந்த ஊர் திருவண்ணாமலை ஆகும். திருவண்ணாமலை சாரோன் போர்டிங் பள்ளியில் கலை இலக்கிய மாநாடு நடைபெற்றது. அங்கு கே. வி.ஷைலஜா என்ற பெண்ணைச் சந்தித்தார். இருவரும் திருமணம் செய்து கொண்டனர்.‌  கே. வி. ஷைலஜா ஒரு மொழிபெயர்ப்பாளராக உள்ளார். இவரது மனைவியின் அக்கா கே. வி. ஜெயஸ்ரீ, சிறந்த தமிழ் மொழிபெயர்ப்புகான சாகித்திய அகாதமி விருது பெற்றவர்.

படைப்புகள்

நட்சத்திரங்கள் ஒளிந்துகொள்ளும் கருவறை

ஜனவரி 2008 இல் நட்சத்திரங்கள் ஒளிந்துகொள்ளும் கருவறை என்ற சிறுகதைத் தொகுதி வெளிவந்துள்ளது. இதனை வம்சி பதிப்பகம் வெளியிட்டுள்ளது.

நீர் மற்றும் கோழி
நீர் மற்றும் கோழி என்பது வம்சி பதிப்பகம் வெளியிட்ட நூலாகும். இதில் பவா செல்லத்துரையின் கரு சிறுகதைகள் இடம்பெற்றுள்ளன.

19 டி. எம். சாரோனிலிருந்து

எல்லா நாளும் கார்த்திகை

பங்குக்கறியும் பின்னிரவுகளும்

மொழிபெயர்ப்புகள்
மலையாள எழுத்தாளர் பால் சாக்கரியாவின் கதை தேன் என்ற பெயரில் சிறு நூலாக வெளியிடப்பட்டது. இதனை பவா செல்லத்துரை மொழிபெயர்த்துள்ளார். வம்சி பதிப்பகம் வெளியிட்டுள்ளது.

திரைத்துரையில் நடிகராக

ராஜூ முருகன் இயக்கிய ஜோக்கர் திரைப்பட்டத்தில் நடித்துள்ளார்.  இத்திரைப்படம் 2016 இல் வெளிவந்தது. 

மிஷ்கின் இயக்கிய சைக்கோ திரைபடத்தில் (2020) நடித்துள்ளார்.

மேற்கோள்கள்

வெளி இணைப்புகள் 
பவா செல்லத்துரை இணையதளம்
எழுதியுள்ள நூல்கள்
சிறுகதைகள்
 இப்போது படிப்பதும் எழுதுவதும் - பவா செல்லத்துரை தி இந்து தமிழ் திசை

தமிழக எழுத்தாளர்கள்
திருவண்ணாமலை மாவட்ட நபர்கள்
வாழும் நபர்கள்
பா. அரியநேத்திரன்

பாக்கியசெல்வம் அரியநேத்திரன் (Pakkiyaselvam Ariyanethran; பிறப்பு: 1 பெப்ரவரி 1955) இலங்கைத் தமிழ் அரசியல்வாதி ஆவார். இவர் 20024 முதல் 2015 வரை தமிழ்த் தேசியக் கூட்டமைப்பு மட்டக்களப்பு மாவட்ட நாடாளுமன்ற உறுப்பினராகப் பதவியில் இருந்தார்.

அரசியலில் 
அரியநேத்திரன் விடுதலைப் புலிகளின் தமிழ் அலை செய்திப் பத்திரிகையின் ஆசிரியராகப் பணியாற்றினார். இவர் 2004 நாடாளுமன்றத் தேர்தலில் தமிழ்த் தேசியக் கூட்டமைப்பு வேட்பாளராக மட்டக்களப்பு மாவட்டத்தில் போட்டியிட்டு, கூட்டமைப்பின் வேட்பாளர்களில் ஐந்தாவதாக வந்து நாடாளுமன்றத்திற்குத் தெரிவாகவில்லை. ஆனாலும், கிங்சுலி இராசநாயகம் பதவி விலகியதை அடுத்து அரியநேத்திரன் 2004 மே மாதத்தில் நாடாளுமன்றத்திற்குத் தெரிவானார்.

2010 தேர்தலில் அரியநேத்திரன் மீண்டும் தெரிவு செய்யப்பட்டார். 2015 நாடாளுமன்றத் தேர்தலில் தெரிவு செய்யப்படவில்லை.

இலங்கைத் தமிழரசுக் கட்சியின் மத்திய குழு உறுப்பினரான அரியநேத்திரன், 2024 அரசுத்தலைவர் தேர்தலில் ஈழமக்கள் புரட்சிகர விடுதலை முன்னணி, தமிழீழ மக்கள் விடுதலைக் கழகம், தமிழீழ விடுதலை இயக்கம், தமிழ்த் தேசியக் கட்சி, சனநாயகப் போராளிகள் கட்சி, தமிழ் மக்கள் கூட்டணி, தமிழ்த் தேசியப் பசுமை இயக்கம் ஆகிய ஏழு அரசியல் கட்சிகளும், தமிழ் அரசியற் செயற்பாட்டாளர்கள், கருத்துருவாக்கிகள், புத்திஜீவிகள், குடிசார் சமூகங்கள், அரசசார்பற்ற அமைப்புகள், தொழிற்சங்கங்கள், கிராமமட்ட அமைப்புகள், தொழில்சார் அமைப்புகள், கூட்டுறவு அமைப்புகள், மாணவ அமைப்புகள் இணைந்து உருவாக்கிய தமிழ்மக்கள் பொதுச்சபையும் இணைந்த "தமிழ்த்தேசியப் பொதுக் கட்டமைப்பு" மூலமாக தமிழ்ப் பொது வேட்பாளராக முன்னிறுத்தப்பட்டார். சுயேச்சை வேட்பாளராக சங்கு சின்னத்தில் போட்டியிட்டார். இனப் படுகொலை நிகழ்ந்ததிலிருந்து இலங்கைத் தமிழ் மக்கள் உரிமையற்ற இனமாக இருப்பதாகவும், தங்களுக்கான உரிமை கிடைக்க வேண்டும் என்பதை உலகிற்கும், இலங்கைக்கும் வலியுறுத்துகின்ற ஒரு அடையாளத்திற்காக மாத்திரமே தேர்தலில் போட்டியிட முடிவு செய்திருப்பதாக பா. அரியநேத்திரன் தெரிவித்தார். தேர்தலில் இவர் நாடளாவிய ரீதியில் 226,343 வாக்குகள் பெற்று ஐந்தாவதாக வந்தார்.

தேர்தல் வரலாறு

மேற்கோள்கள் 

இலங்கைத் தமிழரசுக் கட்சி அரசியல்வாதிகள்
இலங்கையின் 13வது நாடாளுமன்ற உறுப்பினர்கள்
இலங்கையின் 14வது நாடாளுமன்ற உறுப்பினர்கள்
தமிழ்த் தேசியக் கூட்டமைப்பு அரசியல்வாதிகள்
மட்டக்களப்பு மாவட்ட நபர்கள்
இலங்கை இந்துக்கள்
இலங்கை அரசியல்வாதிகள்
இலங்கைத் தமிழ் அரசியல்வாதிகள்
வாழும் நபர்கள்
இருபத்தொராம் நூற்றாண்டு இலங்கை அரசியல்வாதிகள்
1955 பிறப்புகள்
நீர்த் தரம்

நீர்த் தரம் (Water quality) என்பது நீரின் ஒரு பெளதீக, வேதிய, உயிரியல், கதிரியக்கம் என்பன சார்ந்த பண்பு ஆகும்.  இது மனிதர் மற்றும் பிற உயிரினங்களின் தேவைகளுக்கு ஏற்ற தூய நிலையில் நீர் உள்ளதா என்பதன் அளவீடு ஆகும்.  குடிநீர் மற்றும் சுற்றாடல் நீர் நிலைகள் தூய்மையாக அமைவது அந்தச் சுற்றாடலின் நலத்தின் ஒரு பிரதிபலிப்பு ஆகும்.  குடிநீர் மற்றும் சுற்றாடல் நீர் நிலைகளின் தரம் குன்றினால் பல்வேறு மோசமான உடல் நலப் பாதிப்புகள் ஏற்படும்.

குறிப்புகள்

சூழலியல் அளவீடுகள்
சுற்றுச்சூழலியல்
நீர்
நீர் மாசுபாடு

ru:Анализ воды
கன் சண்டை

கன் சண்டை (Battle of Caen) என்பது இரண்டாம் உலகப் போரின் மேற்குப் போர்முனையில் நிகழ்ந்த ஒரு சண்டை. இது ஓவர்லார்ட் நடவடிக்கையின் ஒரு பகுதியாகும். இதில் பிரிட்டானியத் தரைப்படை நாசி ஜெர்மனியின் ஆக்கிரமிப்பில் இருந்த பிரான்சின் கன் நகரைத் தாக்கிக் கைப்பற்றியது.

பிரான்சு மீதான நேச நாட்டு கடல்வழிப் படையெடுப்பு ஜூன் 6, 1944ல் தொடங்கியது. பிரான்சின் நார்மாண்டி கடற்கரைப் பகுதியில் இப்படையெடுப்பு நிகழ்ந்தது. கன், நார்மாண்டி பகுதியின் மிகப்பெரிய நகரம். நார்மாண்டியிலிருந்து பிரான்சின் பிறபகுதிகளுக்குச் செல்லும் சாலைச் சந்திப்பாக விளங்கியது. இதனைப் பயன்படுத்தி எதிர்த்தாக்குதலுக்கு ஜெர்மானியர்கள் படைகளை விரைவில் நகர்த்தும் சாத்தியமிருந்தது. ஓர்ன் ஆறு மற்றும் கன் கால்வாய் ஆகிய நீர்நிலைகளுக்கு அருகே அமைந்திருந்தது. இந்நீர்நிலைகள் நேச நாட்டுப் முன்னேற்றத்துக்குப் பெரும் தடைகளாக இருந்தன. மேலும் கானை சுற்றிய பகுதிகள் சமவெளியாக இருந்ததால் விமான ஓடு தளங்களை அமைக்க ஏற்றதாக அமைந்தன. இந்த மூன்று காரணங்களால் நேச நாட்டு உத்தியாளர்கள் கன் நகரைக் கைப்பற்ற விரும்பினர். படையெடுப்பு துவங்கிய ஜூன் 6 முதல் ஆகஸ்ட் மாத முதல் வாரம் வரை கன் நகரைக் கைப்பற்ற நேச நாட்டுப் படைகள் பல முயற்சிகள் மேற்கொண்டன.

சுவார்ட் கடற்கரையில் தரையிறங்கிய பிரிட்டானிய 3வது காலாட்படை டிவிசன் கன் நகரைக் கைப்பற்ற மேற்கொண்ட முயற்சி வெற்றியடையவில்லை. நகரின் வடக்குப் பகுதியில் ஒரு பாலமுகப்பை மட்டுமே அவர்களால் கைப்பற்ற முடிந்தது. கன் மீதான அடுத்த கட்ட தாக்குதல் ஜூன் 9ம் தேதி தொடங்கியது. பெர்ச் நடவடிக்கை என்ற குறிப்பெயரிடப்பட்டிருந்த இத்தாக்குதலும் பத்து நாட்கள் சண்டைக்குப்பின் தோல்வியில் முடிவடைந்தது. அடுத்து கனை சுற்றி வளைக்கும் முயற்சியில் நேச நாட்டுப் படைகள் ஈடுபட்டன. மார்ட்லெட் நடவடிக்கை, எப்சம் நடவடிக்கை ஆகியவற்றின் மூலம் ஜூன் இறுதி வாரத்தில் நகரின் தெற்கில் பல பகுதிகள் கைப்பற்றப்பட்டன. ஜூலை மாதம் நடைபெற்ற விண்ட்சர் நடவடிக்கை, ஜூபிடர் நடவடிக்கை, குட்வுட் நடவடிக்கை மற்றும் சார்ண்வுட் நடவடிக்கையின் மூலம் நகரின் பல பகுதிகள் கைப்பற்றப்பட்டன. மேலும் சில வார சண்டைக்குப் பின்னர் ஆகஸ்ட் 6ம் தேதி கன் முழுவதும் நேச நாட்டுப் படைகள் வசமானது.

படங்கள்

மேற்கோள்கள்

மேற்குப் போர்முனை (இரண்டாம் உலகப் போர்)
1944 நிகழ்வுகள்
செருமன் வரலாறு
பிரான்சின் வரலாறு
பொபி ஃபாரெல்

ரொபேர்ட்டொ "பொபி" அல்ஃபொன்சோ ஃபாரெல் (அக்டோபர் 6, 1949 — டிசம்பர் 30, 2010) என்பவர் 1970களில் மிகவும் பிரபலமான பொனி எம். என்ற பாப் இசை மற்றும் திசுக்கோ குழுவின் ஒரு உறுப்பினரும், நடனக்காரரும், பாடகரும் ஆவார். ஃபாரெல் ஆம்ஸ்டர்டாமில் வசித்து வந்தார்.

இளமைக்காலம் 
கரிபியன் நாடான நெதர்லாந்து அண்டிலிசுவில் உள்ள அருபா தீவில் ஃபாரெல் பிறந்தார். தனது 15வது அகவையில் தனது பள்ளிப்படிப்பை முடித்து இரண்டாண்டுகள் மாலுமியாகப் பணியாற்றியபோது பல நாடுகளுக்கும் சென்று சென்று, நோர்வேயில் தனது வாழ்க்கையை ஆரம்பித்தார். அங்கிருந்து நெதர்லாந்து சென்று சில காலம் நடனக்காரராகத் தொழிலை ஆரம்பித்து [[பின்னர் அங்கிருந்து செருமனி சென்றார்.

பொனி எம். இசைக்குழுவில் 
செருமனியில் அப்போது புதிதாக ஆரம்பிக்கப்பட்ட பொனி எம். என்ற பாப் இசைக் குழுவில் இணைத்துக் கொள்ளப்பட்டார். 1978 ஆம் ஆண்டில் "டாடி கூல்" என்ற தனது முதலாவது பாடல் மூலம் பொனி எம். குழு புகழ் பெற்றது. அதே ஆண்டு "றிவர்ஸ் ஒஃப் பாபிலோன்" என்ற பாடலுடன் சேர்ந்து ஐக்கிய இராச்சியத்தில் முதல் தரப் பாடலாகத் தேர்ந்தெடுக்கப்பட்டிருந்தது. பிரித்தானியாவில் மட்டும் 2 மில்லியன் இசைத்தட்டுகள் விற்கப்பட்டன.

1986 ஆம் ஆண்டில் பொனி எம். இசைக்குழு கலைக்கப்பட்டதை அடுத்து, ஃபாரெல் தனியே வெறு மூன்று பெண் பாடகர்களுடன் இணைந்து "Bobby Farrell of Boney M." என்ற பெயரில் தனது இசைப்பயணத்தை மேற்கொண்டார்.

மறைவு 
பொபி ஃபாரெல் 2010, டிசம்பர் 30 இல் உருசியாவின் சென் பீட்டர்ஸ்பேர்க் நகரில் உள்ள ஒரு விடுதியில் காலமானார். இறப்பதற்கு முதல் நாள் ஒரு நடன விழாவில் தனது குழுவுடன் கலந்து கொண்டார். இறப்பிற்கான காரணம் தெரிவிக்கப்படவில்லை. இவருக்கு ஒரு மகனும் ஒரு மகளும் உள்ளனர்.

மேற்கோள்கள்

வெளி இணைப்புகள் 
 பொபி ஃபாரெலின் இணையத்தளம் 
 இறப்புக் குறித்து ஐடிஎன் அறிக்கை 

1949 பிறப்புகள்
2010 இறப்புகள்
நெதர்லாந்து மக்கள்
பாப் இசைக் கலைஞர்கள்
1829

1829  ((MDCCCXXIX) ஒரு வியாழக்கிழமையில் ஆரம்பமான ஒரு சாதாரண கிரிகோரியன் ஆண்டு ஆகும். (அல்லது ஜூலியன் நாட்காட்டியில் செவ்வாய்க்கிழமையில் ஆரம்பமான ஒரு சாதாரண ஆண்டு ஆகும்).

நிகழ்வுகள் 
 மார்ச் 22 - ஒட்டோமான் பேரரசிடம் இருந்து கிரேக்கம் விடுதலை பெற்றது. கிரேக்கத்துக்கான எல்லைகளை மூன்று வல்லரசுகளான பிரித்தானியா, பிரான்ஸ், ரஷ்யா ஆகியன வரையறுத்தன. 
 மார்ச் 31 - எட்டாம் பயஸ் 253வது போப்பாண்டவர் ஆனார்.
 ஏப்ரல் 13 - பிரித்தானிய நாடாளுமன்றம் ரோமன் கத்தோலிக்கர்களுக்கு மத உரிமை அளித்தது.
 ஏப்ரல் 25 - மேற்கு அவுஸ்திரேலியாவில் சார்ல்ஸ் ஃபிரெமாண்டில் சலேஞ்சர் என்ற கப்பலில் வந்து தரையிறங்கி சுவான் ஆற்று குடியேற்றத்தை ஆரம்பித்தார்.
 மே 6 - அக்கார்டியன் இசைக்கருவிக்கு சிரில் டாமியன் காப்புரிமம் கோரினார். மே 23 இல் காப்புரிமம் தரப்பட்டது.
 சூன் 3 - மேற்கு ஆஸ்திரேலியாவில் சுவான் ஆற்றுக் குடியேற்றத் திட்டம் (பின்னர் இது பேர்த், பிரீமெண்டில்]]) ஆரம்பிக்கப்பட்டது.
 சூலை 23 - ஐக்கிய அமெரிக்காவில் வில்லியம் ஒஸ்டின் பேர்ட் முதலாவது தட்டச்சியந்திரத்தைக்கான காப்புரிமத்தைப் பெற்றார்.
 செப்டம்பர் 14 - ஒட்டோமான் பேரரசு ரஷ்யாவுடன் அமைதி உடன்படிக்கையில் கையெழுத்திட்டது. ரஷ்ய-துருக்கியப் போர் முடிவுக்கு வந்தது.
 டிசம்பர் 4 - இந்தியாவில் உடன்கட்டை ஏறல் சடங்கு ஆங்கிலேயர் ஆட்சியில் சட்டத்துக்கு எதிரானதாக ஆக்கப்பட்டது.

பிறப்புகள் 
 செப்டம்பர் 3 - அடோல்ஃப் இயூஜின் பிக், செருமானிய மருத்துவர் (இ. 1901)
 சைகுத் தம்பி ஞானியார் சாஹிப், சூபிக் கலைஞர் (இ. 1888)
 வைமன் கு. கதிரவேற்பிள்ளை, ஈழத்து நீதிபதி, அகராதி தொகுத்தவர் (இ. 1904)

இறப்புகள் 
 பாடுவார் முத்தப்பர், சிற்றிலக்கியப் புலவர் (பி. 1767)
 பெப்ரவரி 21 - ராணி சென்னம்மா, இந்திய விடுதலைப் போராட்ட வீராங்கனை (பி. 1778)

1829 நாட்காட்டி

மேற்கோள்கள்
சுங்மின்

சுங்மின் (Sungmin) (பிறப்பு சனவரி 1, 1986), இயற்பெயர் லீ சுங்-மின், ஓர் கொரிய பாப்பிசைக் கலைஞர்.தென் கொரியாவின் இளைஞர் இசைக்குழுவான சூப்பர் ஜூனியர் குழுவின் நான்கு பாடகர்கள்,ஐந்து நடனக்கலைஞர்களில் ஒருவர்.  இவர் ஓர் தற்காப்புக் கலை வல்லுனர் மற்றும் இவரது இசைக்குழுவில் சீனப் போர்க்கலையை நடனநிகழ்ச்சிகளில் நிகழ்த்தும் இருவரில் ஒருவர்.

வெளியிணைப்புகள் 
 SM Entertainment Official Site
 Lee Sungmin Official Site
 Super Junior Official Site

மேற்கோள்கள்

1986 பிறப்புகள்
பாப் இசைக் கலைஞர்கள்
வாழும் நபர்கள்
இசுப்புட்னிக் திட்டம்

இசுப்புட்னிக் திட்டம் (ரசிய மொழியில்:Спутник, Russian pronunciation: [ˈsputnʲɪk], 'தோழன்' (அ) 'செயற்கைக்கோள்' எனும் பொருள் கொண்டது.) சோவியத் ஒன்றியத்தால் செயல்படுத்தப்பட்ட செயற்கைக்கோள் ஏவும் தொடர் திட்டமாகும். இத்திட்டத்தின் முதல் செயற்கைக்கோளான இசுப்புட்னிக் 1 மனிதனால் செய்யப்பட்டு விண்ணில் ஏவப்பட்ட முதல் பொருளாகும். அது 1957-ஆம் ஆண்டு, அக்டோபர்-4 ஆம் நாள் விண்ணில் ஏவப்பட்டது. அவ்வாண்டு உலக புவியமைப்பியல் ஆண்டு ஆகும். அச்செயற்கைக்கோள் வளிமண்டலத்தின் மேல் பகுதிகளை ஆராய மனிதனால் செய்யப்பட செயற்கைகோள்களை அனுப்ப முடியும் என்ற நம்பிக்கையை ஏற்படுத்தியது.

மேற்கோள்கள்

இசுப்புட்னிக் எனும் ரசிய சொல் சக-பயணி (அ) தோழன் எனும் பொருள் தரும். முதல் செயற்கைகோளை விண்ணில் செலுத்த ஆர்-7 எறிசு பயன்படுத்தப்பட்டது. அந்த எறிசு அணு ஆயுதம் தாங்கிச் செல்லும் ஏவுகணையாக முதலில் வடிவமைக்கப்பட்டிருந்தது.

இசுப்புட்னிக் திட்டம்
ஆர்-7 ஏவுகணை

ஆர்-7 (R-7, ரசிய மொழியில்: P-7) சோவியத் ஒன்றியத்தால் பனிப்போர்க் கால கட்டத்தில் வடிவமைக்கப்பட்டு தயாரிக்கப்பட்ட ஏவுகணையாகும். இதுவே உலகின் முதல் கண்டம் விட்டு கண்டம் பாயும் ஏவுகணை ஆகும். இது 1959 முதல் 1968 வரை சோவியத் ஒன்றியத்தால் பயன்படுத்தப்பட்டது. மேற்குலகத்தில் எஸ்எஸ்-6 சாப்வுட் (நேட்டோ அறிவிப்பு பெயர்) என்று இது அறியப்பட்டது. சோவியத் ஒன்றியத்தில் "ஜிஆர்எயு சுட்டெண் 8கே71" எனும் பெயரால் அறியப்பட்டது. இதன் மாறுபட்ட வடிவமைப்பே இசுப்புட்னிக் 1 செயற்கைகோளை விண்ணில் ஏவப் பயன்படுத்தப்பட்டது. சோயுஸ் விண்வெளி ஏவு வாகனம், மோல்னியா, வோஸ்டாக், வோச்காத் ஏவு வாகனங்கள் வடிவமைக்க அடிப்படையாக அமைந்தது.

இதற்கு "செம்யோர்கா" என்ற பட்டைப் பெயரும் உண்டு. ரசிய மொழியில் இது "எண் 7" (அ) "ஏழு மனிதர்களின் கூட்டம்" எனப் பொருள்படும்.

விவரணை

R-7 ஏவுகணையானது 34 மீட்டர் உயரமும் 3 மீட்டர் விட்டமும் 280 மெட்ரிக் டன்கள் எடையும் கொண்டது. இது இருநிலைகள் கொண்டது. அவை திரவ ராக்கெட் எஞ்சினால் இயக்கப்படும். எரிபொருள்: திரவ ஆக்சிஜன் மற்றும் கெரோசின். சுமந்து செல்லும் வெடிபொருளை 8,800 மீட்டர் தொலைவு தாண்டி 5 மீட்டர் துல்லியத்துடன் தாக்கவல்லது. 3 மெகாடன் டிஎன்டி வெடிபொருளின் திறன் கொண்ட அணுஆயுதம் இதன்மூலம் ஏந்தி செல்லப்படும்.

மேற்கோள்கள்

சோவியத் ஒன்றிய ஏவுகணைகள்
பனிப்போர்
கண்டம் விட்டு கண்டம் பாயும் ஏவுகணை

கண்டம் விட்டு கண்டம் பாயும் ஏவுகணை (intercontinental ballistic missile -ICBM) பொதுவாக 5,000 கிலோமீட்டர்களுக்கும் மேலாக பறக்கும் திறன் கொண்ட நெடுவீச்சு ஏவுகணையாகும். இவை பொதுவாக அணு ஆயுதங்களை சுமந்து செல்லுமாறு வடிவமைக்கப்படும். இவை எறிகணை (ballistics missile) வகையைச் சார்ந்தவை. இவை ஆங்கில முன்னெழுத்துளால் ஐசிபிஎம் என்றும் பரவலாக அறியப்படுகின்றன.

ஆரம்ப காலகட்டத்தில் கண்டம் விட்டு கண்டம் பாயும் ஏவுகணைகளின் தாக்குதலின் துல்லியத்தன்மை மிகக் குறைவாக இருந்தது, ஆகையால் பெரிய இலக்குகளை, எ-டு: நகரங்கள், தாக்கவே இவை பயன்படுத்தப்பட்டன.  தற்காலத்தில் இவற்றின் துல்லியத்தன்மை ஒரு சில மீட்டர்கள் வரை மேம்பட்டுள்ளது.  நீர்மூழ்கிகளிலிருந்து ஏவப்படும் கண்டம் விட்டு கண்டம் பாயும் ஏவுகணைகளும் அதிகளவில் வடிவமைக்கப்பட்டுள்ளன.

இவ்வகை ஏவுகணைகள் மற்றவகை ஏவுகணைகளை விட அதிக தூரம் சென்று தாக்குபவையாகவும் அதிக வெடிபொருள் தாங்கிச்செல்பவையாகவும் உள்ளன.  மற்ற ஏவுகணைகள்: இடைப்பட்ட தூரம் பாயும் ஏவுகணைகள் (Intermediate-range ballistic missiles - IRBMs), நடுத்தர தூரம் பாயும் ஏவுகணைகள் (Medium-range ballistic missiles - MRBMs), குறுகிய தூர ஏவுகணைகள் (Short-range ballistic missiles - SRBMs).  மேற்கண்டபடி ஏவுகணைகளை, கண்டம் விட்டு கண்டம் பாயும், இடைப்பட்ட-வீச்சு, நடுத்தர-வீச்சு, குறுகிய-வீச்சு ஏவுகணைகளாக வகைப்படுத்துவதற்கு எந்தவொரு குறிப்பிட்ட அளவுகோலும் இல்லை.  மேலும், கண்டம் விட்டு கண்டம் பாயும் ஏவுகணைகள் அணு ஆயுதம் சுமந்து செல்லும் ஏவுகணைகளாகவே பாவிக்கப்படுகின்றன, எனினும் வழமையான வெடிபொருட்களை சுமந்து செல்லும் வகையிலும் சில வடிவமைப்புகள் உள்ளன.

பறத்தல் நிலைகள்

கண்டம் விட்டு கண்டம் பாயும் ஏவுகணைகளின் பறத்தலை பின்வருமாறு பிரிக்கலாம்.  அவை:
 உந்துநிலை: 3லிருந்து 5 நிமிடங்கள் நீடிக்கும் (திரவ எரிபொருளைப் பயன்படுத்தும் கணைகளைவிட திட எரிபொருள் பயன்படுத்தும் கணைகளின் உந்துநிலை நேரம் குறைவாக இருக்கும்.).  இந்த நிலை முடியும் போது, ஆரம்பத்தில் பறப்பதற்கு முடிவுசெய்யப்பட்ட பாதையைப் பொறுத்து, 150 லிருந்து 400 கிமீ வரையான உயரத்தில் இருக்கும்.  எரிதல் முடியும் வேகம் 7 கிமீ/வி ஆக இருக்கும், இது ஏறக்குறைய தாழ்-புவி சுற்றுப்பாதை வேகமாகும்.
 இடைநிலைப் பறத்தல்: ஏறக்குறைய 25 நிமிடங்கள் - நீள்வட்டப் பாதையில் துணை-சுற்றுப்பாதை விண்வெளிப் பறத்தல்.
 மீள்நுழைவு (பொதுவாக 100 கிமீ உயரத்தில் ஆரம்பிக்கிறது): 2 நிமிடங்கள் நீடிக்கும் - நவீன ஏவுகணைகளின் தாக்கு வேகம் பொதுவாக 4 கிமீ/வி ஆகும்.  முற்காலத்தில் தாக்கு வேகம் 1 கிமீ/வி ஆகவிருந்தது.

நவீன ஏவுகணைகள்

நவீன கண்டம் விட்டு கண்டம் பாயும் ஏவுகணைகள் தனித்த பல மீள்நுழைவுத் தாக்கு வாகனங்களைக் கொண்டுள்ளன - ஒவ்வொன்றும் தனித்தனி அணு ஆயுதத்தை சுமந்து செல்லும் வல்லமை கொண்டது.

தற்காலத்தில் கண்டம் விட்டு கண்டம் பாயும் ஏவுகணைகள் பல்வேறு ஏவு-வசதிகளிலிருந்து ஏவப்படுகின்றன.  அவை:
 ஏவுகணை ஏவும் அமைப்புகள்
 நீர்மூழ்கிகள்
 பெரிய ஏவுகணைதாங்கு தானுந்துகள்
 தொடர்வண்டிகள்
கடைசி மூன்று விதங்களிலும் ஏவுகணைகளை வெவ்வேறு இடங்களிலிருந்து ஏவும் வசதி உடையவையாக இருப்பதால், அவற்றை கண்டுபிடித்து அழிப்பது கடினமாகும்.

மேலும் பார்க்க

 அணு ஆயுதம்
 நீர்மூழ்கிகள்

வெளியிணைப்புகள்
 Intercontinental Ballistic and Cruise Missiles
 "A Tale of Two Airplanes" by Kingdon R. "King" Hawes, Lt Col, USAF (Ret.)

மேற்கோள்கள்

ஏவுகணைகள்
சிற்பி (பலகாரம்)

சிற்பி அல்லது சிப்பி என்பது தமிழர் சமையலில் இடம்பெறும் ஒருவகை இனிப்புப் பலகாரம் ஆகும்.  உழுத்தம் மா, அரிசி மா, வெள்ளை மா ஆகிய மூன்றையும் கலந்து இது செய்யப்படும்.  பல வகை அச்சுக்களைப் பயன்படுத்தி பற்பல வடிவங்களில் இவற்றைச் செய்து பொரிப்பர்.  பின்னர் சீனிப் பாணி காய்ச்சிப் பிரட்டி எடுப்பர்.  சிற்பிகளை சிறுவர்கள் விரும்பி உண்பர். சிப்பிகளில் உள்ள கோடுகள் போன்ற அமைப்பு நிஜச் சிப்பிகளிலும் காணப்படுவதாலேயே இதற்கு சிப்பி என்று பெயர்.  

தமிழர் சமையல்
சிற்றுண்டி உணவுகள்
ராக்ஃபெல்லர் மையம்

ராக்ஃபெல்லர் மையம் அல்லது ராக்ஃபெல்லர் பிளாசா என்பது 19 வணிகக் கட்டிடங்களை உள்ளடக்கிய ஒரு கட்டிடத் தொகுதி ஆகும். நியூ யார்க் நகரத்தின் 48 ஆவது தெருவிலும், 51 ஆவது தெருவிலும் அமைந்துள்ள இக் கட்டிடத் தொகுதி 22 ஏக்கர் (89,000 சதுர மீட்டர்) பரப்பளவில் உள்ளது. இந் நிலம் ஐந்தாம், ஆறாம் அவெனியூக்களுக்கு இடைப்பட்ட பகுதியை உள்ளடக்கியுள்ளது. நடுநகர மான்கட்டன் மையப் பகுதியில் உள்ள இக் கட்டிடத் தொகுதி, ஒரு காலத்தில் உலகின் முதற் பணக்காரராக இருந்த ராக்ஃபெல்லர் குடும்பத்தினரால் கட்டப்பட்டது. 1987 ஆம் ஆண்டில் இது ஐக்கிய அமெரிக்காவின் தேசிய வரலாற்றுச் சின்னமாக அறிவிக்கப்பட்டது.

வரலாறு
ராக்ஃபெல்லர் மையம் என்னும் பெயர், இளைய சான் டி. ராக்ஃபெல்லர் என்பவரது பெயரைத் தழுவியது. இவரே இது அமைந்துள்ள நிலத்தை 1928 ஆம் ஆண்டு கொலம்பியாப் பல்கலைக் கழகத்திடமிருந்து ஒற்றிக்குப் பெற்று  1930 ஆம் ஆண்டில் இதன் வளர்ச்சித் திட்டத்தைத் தொடங்கினார். இந்த இடத்தில் கூட்டு முயற்சி மூலம் பெருநகர ஒப்பேரா கழகத்துக்காக ஒப்பேரா மாளிகை ஒன்றை அமைப்பதற்கே ராக்ஃபெல்லர் முதலில் திட்டமிட்டார். எனினும், 1929 ஆம் ஆண்டின் பங்குச் சந்தை வீழ்ச்சியைத் தொடர்ந்து பெருநகர ஒப்பேராக் கழகம் திட்டத்தில் இருந்து பின்வாங்கியது. இதனால் ராக்ஃபெல்லருக்கு இரண்டு வழிகளே இருந்தன. ஒன்று திட்டத்தை முற்றாகக் கைவிடுவது. இரண்டாவது, அவர் மட்டுமே முதலிட்டுத் திட்டத்தை முன்னெடுத்துச் செல்வது. மூன்று முறை ஒவ்வொன்றும் 21 ஆண்டுகளுக்குப் புதுப்பிக்கத்தக்கதும் மொத்தம் 87 ஆண்டுகளுக்கும் பயன்படுத்தத் தக்கதுமான ஒழுங்குடன் முதலில் 24 ஆண்டுகள் ஒற்றிக்கு எடுத்த நிலத்தில் தனியாகவே திட்டத்தைத் தொடர ராக்ஃபெல்லர் முடிவெடுத்தார். இந்த ஒற்றிச் செலவுக்காக பெருநகர ஆயுள் காப்பீட்டுக் கம்பனியிடம் கடன் பெற்றார். தனது எண்ணெய் நிறுவனப் பங்குகளை விற்பதனால் பெறப்பட்ட பணம் பிற செலவுகளுக்குப் பயன்பட்டது.

தற்காலத்தில் மேற்கொள்ளப்பட்ட தனியார் கட்டிடத் திட்டங்களில் மிகவும் பெரியது இதுவாகும். ஆர்ட் டெக்கோ பாணியில் அமைந்த 14 கட்டிடங்கள் 1930 ஆம் ஆண்டு மே 17 இல் தொடங்கப்பட்டது. 1039 நவம்பர் 1 ஆம் நாள் திட்டம் நிறைவேற்றப்பட்டது. இத் திட்டத்தின் தலைமைக் கட்டிடக் கலைஞர் ரேமண்ட் ஊட் (Raymond Hood) ஆவார். கட்டிட ஒப்பந்தகாரரும், மேலாண்மை முகவரும் சான் ஆர். தொட் (John R. Todd) என்பவர்.

குறிப்புகள்

ஐக்கிய அமெரிக்கக் கட்டிடங்கள்
மாயை

மாயை என்பது இந்தியத் தத்துவங்களில் பெரிதும் தாக்கத்தை ஏற்படுத்தியிருக்கும் பதங்களில் (சொல்) ஒன்று. இது வேதாந்தம் சிறப்பாக 1. சங்கர வேதாந்தம்,2. சைவ சித்தாந்தம் என்பவற்றில் முதன்மை பெறும் விடயமாகும்.

சங்கர வேதாந்தம்
சங்கர வேதாந்தத்தில் மாயை பெறும் இடம் இன்றியமையாததாகும். சங்கரர் மாயைக்கு பிரதான இடத்தைக் கொடுத்துள்ளார். பிரம்மம் உலகாகவும், ஆன்மாவாகவும் தோன்றுதற்கு மாயையே காரணம் என்கின்றார். மாயைக்கு இவர் கொடுத்த முக்கியத்தினாலேயே சங்கரரை 'மாயாவாதி' என்று அழைக்கும் மரபு உண்டு.

மாயையின் குணங்கள்
அத்வைதிகளின் கருத்துப்படிபிரம்மத்தை மறைத்து, நிலையில்லாத பொருளை நிலையானது எனக் காட்டுவது மாயை.
 மா = ஒடுங்குதல்
 யா = விரிதல்
மாயை எனும் சொல்லே உலகம் தன்னிலிருந்து தோன்றுவதற்கும், தன்னில் வந்து ஒடுங்குவதற்கும் அடிப்படைத் தத்துவம் ஆகும்.
(தமிழில்,  மாயம் என்பது  தெளிவில்லாமை, குழப்பம், மறைந்து போகும் தன்மை என்ற பல பொருட்களில் பயன்படுத்தப் படுகின்றது.)

சங்கர வேதாந்தத்தின்படி மாயையின் தோற்றம்
பிரம்மத்தின் ஒரு சிறு அம்சமே(பகுதி) மாயை. இந்த மாயை சத்வகுணம், இரசோகுணம் மற்றும் தாமசகுணம் எனும் முக்குணங்களுடன் விண்வெளி, காற்று, தீ, நீர், பருப்பொருட்கள் (விண்மீன்கள், கோள்கள், உயிரினங்கள் (மனிதன் உட்பட)) ஐந்து பூதங்களைத் தோற்றுவித்தது. மாயை தோற்றுவித்த இவ்வைந்து பூதங்களும் நிலையற்றவை. நிலையாக தோண்றுவது போல் தோற்றமளிக்கும் விண்மீன்களும் ஒரு காலத்தில் 
அழிவுக்கு உட்பட்டதுதான். ஊழிக்காலத்தில் இவையெல்லாம் பிரம்மத்திடம் ஒன்றித்துவிடும்.
பிரம்மத்தை கூட விளக்கி விடுவார்கள் சங்கர வேதாந்திகள். ஆனால் மாயையின் குணங்களை விளக்க வாயால் முடியாது (அநிர்வசனீயம்) என்பர். பிரம்மத்திற்கு முதலும் முடிவும் இல்லையோ, அதே போல் மாயைக்கும் முதலும் முடிவும் இல்லை என்பர்.

சைவ சித்தாந்தம்

மேற்கோள்கள்

இந்து மெய்யியல் கருத்துருக்கள்
அத்துவிதம்
தோற்ற மயக்கம்
தானவர்கள்
எப்சம் நடவடிக்கை

எப்சம் நடவடிக்கை (Operation Epsom) என்பது இரண்டாம் உலகப் போரின் மேற்குப் போர்முனையில் நிகழ்ந்த ஒரு சண்டை. இது ஓவர்லார்ட் நடவடிக்கையின் ஒரு பகுதியாகும். நாசி ஜெர்மனியின் ஆக்கிரமிப்பில் இருந்த பிரான்சின் கான் நகரைத் கைப்பற்ற நேச நாட்டுப் படைகள் மேற்கொண்ட முயற்சிகளில் இதுவும் ஒன்று. இது முதலாம் ஓடான் சண்டை (First battle of Odon) என்றும் அழைக்கப்படுகிறது.

பிரான்சு மீதான நேச நாட்டுக் கடல்வழிப் படையெடுப்பு ஜூன் 6ம் தேதி துவங்கியது. இப்படையெடுப்பின் உடனடி நோக்கங்களில் ஒன்று கான் நகரைக் கைப்பற்றுதல். ஆனால் ஜூன் மாதம் முழுவதும் பல முறை முயன்றும் அந்நகரை நேச நாட்டுப் படைகளால் கைப்பற்ற முடியவில்லை. ஜூன் 26ம் தேதி பிரிட்டானியப் படைகள் கான் நகரைச் சுற்றி வளைத்துக் கைப்பற்ற மீண்டும் ஒரு பெரும் தாக்குதலைத் தொடங்கின. பிரிட்டனில் வானிலை மோசமாக இருந்ததால் திட்டமிட்டபடி இந்தத் தாக்குதலுக்கு முன்னர் வான்வழி குண்டுவீச்சை நிகழ்த்த முடியவில்லை. எனினும் அதற்குப் பதிலாகத் தொடர் பீரங்கித் தாக்குதலுக்குப் பின்னர் 15வது மற்றும் 43வது பிரிட்டானியத் தரைப்படை டிவிசன்கள் முன்னேறின. இரு நாட்கள் கடும் சண்டைக்குப் பின்னர் ஓடான் ஆற்றின் அக்கரையில் சிறு பாலமுகப்புகளைக் கைப்பற்றின. ஆனால் அடுத்த நிகழ்ந்த ஜெர்மானிய எதிர்த்தாக்குதல்களின் கடுமையினால் ஜூன் 30ம் தேதி எப்சம் நடவடிக்கை கைவிடப்பட்டது.

கீழ்நிலை உத்தியளவில் இத்தாக்குதல் தோல்வியடைந்தது. கான் நகரை பிரிட்டானியப்படைகளால் கைப்பற்ற இயலவில்லை. எனினும், எதிர்த்தாக்குதலுக்குப் பயன்படுத்தப்பட்ட படைப்பிரிவுகளை ஜெர்மானியத் தளபதி ரோம்மலால் திருப்பி அழைத்துக் கொள்ள முடியவில்லை. தனது இருப்புப் படைகள் அனைத்தையும் ஓடான் ஆற்றங்கரையில் அவர் நிறுத்த வேண்டியதாயிற்று. இரு தரப்பிலும் இழப்புகள் அதிகமாக இருந்தாலும் பிரிட்டானியத் தரப்பில் இழப்புகளை ஈடுகட்டுவது எளிதான ஒன்றாக இருந்தது. படைப் பற்றாக்குறையால் பாதிக்கப்பட்டிருந்த ஜெர்மானியர்களால் இத்தாக்குதலில் ஏற்பட்ட இழப்புகளை உடனே ஈடுகட்ட முடியவில்லை. கானைப் பாதுகாத்து வந்த ஜெர்மானியப் படைப்பிரிவுகள் இதனால் கொஞ்சம் கொஞ்சமாக பலவீனமடைந்து வந்தன. ஜுலை மாதம் முழுவதும் கானைத் தொடர்ந்து பிரிட்டானியப் படைகள் தாக்கின. அம்மாத இறுதியில் கான் வீழ்ந்தது.

குறிப்புகள்
அடிக்குறிப்புகள்

மேற்கோள்கள்

வெளி இணைப்புகள்

 KRRC in Operation Epsom 
 Breaking the Panzers, book review 

மேற்குப் போர்முனை (இரண்டாம் உலகப் போர்)
1944 நிகழ்வுகள்
செருமன் வரலாறு
பிரான்சின் வரலாறு
கதிர் அடித்தல்

அறுவடை செய்யப்பட்ட நெல்லிருந்து நெல் மணிகளைப் பிரிக்கும் செயல் கதிர் அடித்தல் எனப்படுகிறது. இதனைக் கதிரடிக்கும் எந்திரத்தைக் கொண்டோ அல்லது மனிதர்களைக் கொண்டோ செய்யலாம்.

எந்திரமற்ற பாரம்பரிய மனிதச்செயல்முறையில் நெற்கட்டுகளைப் பிரித்து நெல்மணிகள் மேல்நோக்கி இருக்குமாறு களத்தில் வட்ட வடிவில்  அடுக்கப்படும். அதன் மீது 2 அல்லது 3 ஜோடி எருதுகளைக் கொண்டு மிதிப்பர். இதன் மூலம் 95 சதவீத நெல் மணிகள் உதிர்ந்துவிடும். மீதம் உள்ளவை மனித சக்தி மூலம் பிரித்தெடுக்கப்படும். அதற்கு ஆடுகள் அடைக்க பயன்படும் பட்டிகள் கட்ட பயன்படுத்தப்படும். பிளந்த மூங்கில்களால் பின்னப்பட்ட "படல்கள்" பயன்படுத்தப்படும். அந்த படல்கள் 2 ஊன்றுகோல்கள் மூல சாய்வாக நிற்க வைத்து அதன் மீது நெற்பயிர்களை சிறு சிறு கத்தைகளாக ஓங்கி அடிப்பர். மீதம் ஒட்டி இருந்த நெல்மணிகளும் உதிர்ந்துவிடும். பிறகு வைக்கோலை மட்டும் எடுத்து காலி வயல்கள் அல்லது காலி இடத்தில் பரவலாக போட்டு உலர்த்துவர். பிறகு கீழே இருக்கும் நெல்களை முறங்களில் அள்ளி உயரமாக பிடித்துக் கொண்டு லேசாக அசைத்தவாறே நெல்மணிகள் கீழே விழச் செய்யப்படும். இதற்கு லேசான காற்றாவது வீசுவது தேவையாகும் . அப்போது தான் பதர்கள் காற்றில் பறந்து சற்று தூரமாக விழும். நல்ல மணிகள் மட்டும் கீழே ஓரிடத்தில் விழும். இதைப் பலர் சேர்ந்து செய்வர். நெல்லை அள்ளி வேகமாக வீசுவதன் மூலமும் இதை செய்யலாம். பிறகு உதிர்ந்த நெல் மணிகள் கோணிப்பைகளில் கட்டி சேமிக்கப்படும்.

மேற்கோள்கள்

வேளாண்மைத் தொழில்
நில மேலாண்மை
இந்தியத் துறைமுகங்கள்

இந்திய நாடு நீண்ட கடற்கரையைக் கொண்டுள்ள ஒரு நாடு. இது உலகின் பெரிய மூவலந்தீவுகளுள் ஒன்று. இந்தியக் கடற்கரையின் நீளம் 7600 கிலோமீட்டர்கள். இங்கு 13 பெரிய துறைமுகங்களும் 187 சிறிய, நடுத்தர துறைமுகங்களும் உள்ளன. சூன் 2010-இல் போர்ட் பிளேர் நாட்டின் பெரிய துறைமுங்களில் 13-ஆவது துறைமுகமாகச் சேர்க்கப்பட்டது.

2007-ஆம் கணக்கின் படி ஏறத்தாழ 74 சதவீத சரக்கினை பெரிய துறைமுகங்களே கையாண்டன. மேலும் 70% பெட்டகப் போக்குவரத்தினை மும்பைத் துறைமுகமும் சவகர்லால் நேரு துறைமுகக் கழகமுமே கையாண்டன.

பெரிய துறைமுகங்கள்
 கொல்கத்தா
காண்ட்லா
பரதீப்
மங்களூர்
மர்மகோவா
ஜே. என். பி. டி
எண்ணூர்
காரைக்கால்
கொச்சி
 சென்னை
 தூத்துக்குடி
 மும்பை
 விசாகப்பட்டினம்

மேற்கோள்கள்

இந்தியாவில் போக்குவரத்து
உலக நாடுகளின் மரபுச் சின்னங்கள்

இது உலக நாடுகளின் மரபுச்சின்னங்களின் காட்சி.



A

B

C

D

E

F

G

H

I

J

K

L

M

N

O

P

Q

R

S

T

U

V

W

Y

Z

சான்றுகள்

வெளி இணைப்புகள் 
 NGW.nl, Heraldry of the world: International Civic Arms (33.000 arms of countries, states etc)

உலக நாடுகளின் கூட்டமைப்புக்கள்
கொச்சுவேலி தொடருந்து நிலையம்

கொச்சுவேலி தொடருந்து நிலையம் (Thiruvananthapuram North (Kochuveli) railway station) கேரளமாநிலத்திலுள்ள திருவனந்தபுரத்தின் முதன்மையான தொடருந்து நிலையங்களுள் ஒன்று. திருவனந்தபுரம் சென்ட்ரல் நிலையத்திலுள்ள போக்குவரத்து நெருக்கடியைக் குறைப்பதற்காக இந்நிலையம் மேம்படுத்தப்பட்டது.

2005 ஆம் ஆண்டிலிருந்து சில விரைவு வண்டிகள் இயக்கப்பட்டு வருகின்றன.

மேலும் காண்க
 கொல்லம் சந்திப்பு தொடருந்து நிலையம்

மேற்கோள்கள்

வெளி இணைப்புகள்
Indian Railways official website

கேரளத்திலுள்ள தொடருந்து நிலையங்கள்
திருவனந்தபுரம் மத்திய தொடருந்து நிலையம்

திருவனந்தபுரம் சென்ட்ரல் கேரள மாநிலத்தின் பெரியதும் போக்குவரத்து மிகுந்ததுமான ஒரு இரயில் நிலையமாகும். மேலும் தென்னிந்தியாவின் முக்கியமான இரயில் நிலையமும் ஆகும். இந்த இரயில் நிலையக் கட்டிடம் நகரின் முக்கியமான கட்டிடங்களுள் ஒன்று. இது சிறீ சித்திரைத் திருநாள் மகாராசாவினால் 1931-இல் கட்டப்பட்டது. இது செங்கற்களால் அல்லாமல் முற்றிலும் கருங்கற்களாலேயே கட்டப்பட்டுள்ளது. கன்னியாகுமரியில் இருந்து ஜம்மு வரை செல்லும் நீண்ட இரயில் பாதையில் திருவனந்தபுரமே முதலில் வரும் பெரிய இரயில் நிலையம். இங்கு தினமும் 2,00,000 பயணிகள் வரை வருவதாகக் கணக்கிடப்பட்டுள்ளது.

வசதிகள்
இந்த நிலையத்தில் கீழ்க்காணும் வசதிகள் உண்டு.
 வாகன நிறுத்துமிடம்
 மின் ஏணிகள்
 நடை மேம்பாலம்
 பயணச்சீட்டு முன்பதிவு அலுவலகம்

நின்று செல்லும் வண்டிகள்
 திருவனந்தபுரம் - கண்ணூர் ஜனசதாப்தி விரைவுவண்டி
 திருவனந்தபுரம் மெயில்

மேலும் பார்க்க
 கொச்சுவேலி தொடருந்து நிலையம்

சான்றுகள்

கேரளத்திலுள்ள தொடருந்து நிலையங்கள்
திருவனந்தபுரம் மாவட்டம்
ஒசுக்கார் நிமேயெர்

ஒசுக்கார் ரிபெய்ரோ டி அல்மெய்தா நிமேயெர் சோவாரெசு ஃபிலோ என்னும் முழுப் பெயர் கொண்ட ஒசுக்கார் நிமேயெர் பிரேசில் நாட்டைச் சேர்ந்த ஒரு கட்டிடக்கலைஞர் ஆவார். இவர் அனைத்துலக புதுமக் கட்டிடக்கலை (modern architecture) தொடர்பில் புகழ் பெற்ற ஒரு கட்டிடக்கலைஞர். அழகியல் தொடர்பில் வலிதாக்கிய காங்கிறீட்டைப் பயன்படுத்துவதற்கான வாய்ப்புக்கள் பற்றி ஆய்வு செய்த முன்னோடிகளுள் இவரும் ஒருவர்.

இவரது கட்டிடங்கள் பெரிய இடவசதிகளோடு கூடியவையாகவும் வெளிப்பாட்டுத் தன்மை கொண்டவையாகவும் இருந்தது அவற்றின் சிறப்பு ஆகும். பெரிய தூண்களின் மீது தாங்கப்படுவது போன்ற அமைப்பைக் கொண்ட இவரது கட்டிடங்கள், பருமப் (volume) பகுதிகளையும், வெறுவெளிகளையும் (empty space) கலந்து உருவான வழமைக்கு மாறான கோலங்களைக் கொண்டவையாக அமைந்திருந்தன. நிமேயெர் கட்டிடங்களைச் சிற்பங்களாக உருவாக்கியவர் எனப்பட்டார். அதற்காகவே அவரைப் புகழ்பவர்களும், விமரிசிப்பவர்களும் உள்ளனர். இவரது தலைமுறையைச் சேர்ந்த மிகப் பெரும் கட்டிடக் கலைஞர்களில் ஒருவராக இவர் மதிக்கப்படுகிறார். இவர் வடிவமைத்த கட்டிடங்களுள் பிராசீலியாவில் உள்ள பொதுக் கட்டிடங்களும் அடங்கும். வேறும் சிலருடன் சேர்ந்து நியூ யார்க் நகரில் அமைந்துள்ள ஐக்கிய நாடுகள் அவையின் தலைமையகக் கட்டிடத்தை வடிவமைத்தவரும் இவரே.

மேற்கோள்கள்

பிரேசில் கட்டிடக் கலைஞர்கள்
லெனின் அமைதிப் பரிசு பெற்றவர்கள்
1907 பிறப்புகள்
2012 இறப்புகள்
தேங்காய்ப்பூ

தேங்காயை உடைத்து அதனகத்தே வெள்ளைநிறத்தில் காணப்படும் பருப்பை 'திருவலை' (துருவுபலகை) எனும் கருவியினால் துருவி பெறப்படும் துகள்களே தேங்காய்ப்பூ எனப்படும். ஒரு நடுத்தர அளவுத் தேங்காயில் இருந்து மூன்று தொடக்கம் நான்கு கிண்ணம் அளவு தேங்காய்த் துருவல் பெற முடியும்.

பயன்பாடு
தேங்காய்ப்பூ பல்வேறு உணவுப் பொருட்களில் ஒரு சேர்மானமாகப் பயன்படுகிறது. தேங்காய் சட்னி போன்ற இணை உணவுப் பொருட்களில் இது ஒரு முதன்மைச் சேர்மானம். சில கறி உணவுகளில் இது சுவையூட்டுவதற்காகப் பயன்படுகிறது. சில கறிகளுக்கு தேங்காய்ப்பூவை நேரடியாகவே அரைத்துச் சேர்ப்பதுண்டு. சில கறிகளுக்குத் தேங்காய்ப் பால் சேர்ப்பது உண்டு. தேங்காய்ப் பால், தேங்காய்க் குழைவு (cream)என்பன தயாரிப்பதற்கு ஒரு இடைப் பொருளாகத் தேங்காய்த் துருவல் பயன்படுகின்றது. தேங்காய்த் துருவலை நீருடன் சேர்த்துப் பிழிந்து இவற்றைத் தயாரிக்கின்றனர். சம அளவில் தேங்காய்ப்பூவும் நீரும் சேர்த்துப் பிழியும்போது தேங்காய்ப் பாலும், முக்கால் பங்கு தேங்காய்ப்பூவும் கால் பங்கு நீரும் கலந்து பிழியும்போது குழைவும் கிடைக்கின்றன. தேங்காய்ப்பூ, தேங்காய்ப் பால் என்பன கறிகளுக்குத் தடிப்புத் தன்மையைக் கொடுக்கின்றன.

தேங்காய்ப்பூ தொழிற்சாலைகளில் தயாரிக்கப்படும் இனிப்பு வகைகள், விசுக்கோத்து போன்ற பொருட்களிலும் ஒரு சேர்மானப் பொருளாகப் பயன்படுவது உண்டு. பீடா போன்றவற்றில் அழகூட்டுவதற்காகத் நிறமூட்டப்பட்ட காய்ந்த தேங்காய்ப்பூ பயன்படுகின்றது.

பால் பிழிந்தபின் எஞ்சும் சாறற்ற பூவைக் காயவைத்து நிறமூட்டி நிறக்கோலங்கள் இடுவதற்குப் பயன்படுத்துவதும் உண்டு இது தேங்காய்ப்பூக் கோலம் என அழைக்கப்படுகிறது.

பாதுகாத்தல்
முழுத் தேங்காய் ஆறு மாதம் வரையில் கெட்டுப் போகாமல் இருக்கும். உடைத்தத் தேங்காப்பூவை அறை வெப்பநிலையில் நீண்ட காலம் வைத்திருக்க முடியாது. இது விரைவில் பழுதடையக் கூடியது. இதனால், வீடுகளிலும், உணவகங்களிலும் தேங்காய்களைத் தேவைப்படும்போது துருவி உடனேயே பயன்படுத்துவர். குளிர்பதனப் பெட்டியில்  இறுக மூடி வைப்பதன் மூலம் ஒரு கிழமை வரை இது கெடாமல் பாதுகாக்க முடியும். எனினும், உறை பெட்டியில் (freezer) வைத்துப் பாதுகாத்தால் ஆறு மாதங்கள் வரை தேங்காய்ப் பூவையும் பழுதடையாமல் வைத்திருக்கலாம். இதனால், தற்காலத்தில் துருவிய தேங்காய்ப்பூவும் சில கடைகளில் விற்பனைக்கு உண்டு. இதைவிட தேங்காய்ப்பூவைக் காயவைத்தும் நீண்ட நாட்களுக்கு வைத்திருக்க முடியும்.

தேங்காய் துருவுவதற்கான கருவிகள்
தேங்காய் துருவுவதற்குப் பல வகையான கருவிகள் பயன்படுகின்றன. இவற்றுள் சிறிய அளவில் தேங்காய் துருவுவதற்கு உகந்த எளிமையான கருவிகள் முதல் பெருமளவில் தேங்காய் துருவுவதற்குரிய மின்சாரத்தால் இயங்கும் இயந்திரங்கள் வரை உள்ளன.

தேங்காய்ப்பூ அல்லது பால் பயன்படுத்தும் உணவுகள்
 பிட்டு
 தேங்காய் சட்னி
 அவியல்
 பால் சொதி
 குழம்பு வகைகள்
 பால் அப்பம்
 தொதல்
 தேங்காய் விசுக்கோத்து

இவற்றையும் பார்க்கவும்
 தென்னை
 தேங்காய் எண்ணெய்
 சமையல்

குறிப்புகள்

உசாத்துணைகள் 
 food.com

தென்னை
தமிழர் உணவுகள்
பஃறுளி

புறப்பொருள் பற்றிய பாடல்கள் அடங்கிய புறநானூறு பாடல் ஒன்பதில் நெட்டிமையார் பாட்டின் இறுதியில்,  ”முந்நீர் விழாவின், நெடியோன் நன்னீர்ப் பஃருளி மணலினும் பலவே!” என்று உள்ளதே  பஃறுளியாறு எனும் ஆற்றுக்கு சான்று. அதாவது, பாண்டிய மன்னன் பஃறுளியாறு கடலிற் கலக்குமிடத்து முந்நீர் விழா எடுத்தான் என்பதே.
.பஃறுளி என்பது பழந்தமிழ் நாட்டிலிருந்த ஓர் ஆற்றின் பெயர். பல் துளி என்னும் சொற்கள் இணையும்போது பஃறுளி என அமையும். இங்கிருந்தே மாந்தரின நாகரிகம் தோன்றியதாக சில நூலாசிரியர்கள் கூறுவர். அதற்கு காரணம் இப்பஃறுளி ஆறு நிலநடுக்கோடு பக்கத்தில் அமைந்திருந்திருந்ததாகவும், சுமேரியர்கள் இவ்வாறு அழியும் முன்பு நடந்த கடற்கோளில் குமரி நாகரிகத்தில் இருந்து பிரிந்ததாக கூறப்படும் கருதுகோள்களும் ஆகும்.

புறநானூறு 9

சிலப்பதிகாரம் 
இந்த ஆறு கடற்கோளுக்கு இரையானது பற்றி இளங்கோவடிகள் இயற்றிய சிலப்பதிகாரம் குறிப்பிடுகிறது.

மாடல மறையோன் 
குமரியில் நீராடிவிட்டு திருப்பதிப் பெருமாளைக் கண்டு வணங்கச் சென்றுகொண்டிருந்த மாடலன் என்னும் மறையவன் தென்னவன் என்னும் பாண்டிய மன்னரின் பரம்பரைப் பெருமைகளைச் சொல்லி வாழ்த்துகிறான். (காதை 11)
 கடலில் வேல் வீசியது
 கங்கையும், இமயமும் கொண்டது
 இந்திரன் தலையிலிருந்த முடி வளையத்தை உடைத்து அவன் முத்தாரத்தைப் பிடுங்கித் தன் மார்பில் அணிந்துகொண்டது - ஆகிய சிறப்புகள்.

வடிவேல் எறிந்த பாண்டியன் 
'அடியில் தன் அளவு அரசர்க்கு உணர்த்தி, வடிவேல் எறிந்த வான்பகை பொறாது, பஃறுளி ஆற்றுடன் பன்மலை அடுக்கத்துக் குமரிக் கோடும் கொடுங்கடல் கொள்ள, வடதிசைக் கங்கையும் இமயமும் கொண்டு, தென்திசை ஆண்ட தென்னவன் வாழி' - இப்படித் தென்னவன் வாழ்த்தப்படுகிறான்.

'குட்டம் தொலைய வேலிட்ட' இளஞ்சேரல் இரும்பொறை 
இளஞ்சேரல் இரும்பொறை குட்டம் தொலைய வேல் இட்டானாம். குட்டம் என்றால் என்ன? 'நெடுநீர்க் குட்டத்துத் துடுமெனப் பாயந்து' என்னும்போது குட்டம் என்பது குளம் எனப் பொருள்படுவதைக் காணலாம். அதன் வழி அணுகினால் இந்த அரசன் வேலால் குளத்துக்குத் தடுப்பு அமைத்ததை உணரமுடியும். (பதிற்றுப்பத்து 89)

கடல் பிறக்கு ஓட்டிய செங்குட்டுவன் 
சேரன் செங்குட்டுவன் தன் நகருக்குள் புகுந்த கடலைப் பின்வாங்கச் செய்தான். கடல் அரிப்பைத் தடுத்தான். பாறை வேலி போட்டுத் தடுத்தான் போலும்.

வடிம்பலம்ப நின்ற பாண்டியன் 
கடல் நிலவயலில் பாய்ந்து வற்றுமிடம் வடிம்பு. உப்பு விளைவிக்க இது பயன்படும். வடிம்பலம்ப நின்ற பாண்டியன் இதனை நன்கு பயன்படுத்திக்கொண்டவன்.

உசாத்துணை

மேற்கோள்கள்

சங்க காலப் புவியியல்
குமரிக்கண்டம்
தொன்மவியல் ஆறுகள்
கனோடெர்மா

கனோடெர்மா என்பது சிறந்த மருத்துவ குணம் கொண்ட ஒரு மூலிகையாகும். இது சுமார் 5000 ஆண்டுகளுக்கு மேலாக சீனா, ஜப்பான், கொரியா போன்ற ஆசிய நாட்டு மக்களால் பயன்படுத்தப்பட்டு வருகின்றது.

கனோடெர்மா லூசிடம் (Ganoderma Lucidum) எனும் தாவரவியற் பெயரின் மூலம் அழைக்கப்படும் இந்த மூலிகையானது ஜப்பானியர்களால் ரிஷி (Reishi) என்றும் சீனமக்களால் லிங்சி(LingZhi) என்றும் அழைக்கப்பட்டு வருகின்றது. லிங்சி எனும் சீன வார்த்தை நீண்ட ஆயுளைக்குறிப்பதாகும். இம்மூலிகையானது உடல் ஆரோக்கியத்தையும் நீண்ட ஆயுளையும் தருகின்றது. கனோடெர்மாவில் 200 வகையான மருத்துவ சக்தி வாய்ந்த மூலக்கூறுகள் அமைந்துள்ளன. இது மூலிகைகளின் அரசன் எனவும் அழைக்கப்படும்.

 சிறந்த ஆரோக்கியத்தையும் புத்துணர்ச்சியையும் தருகின்றது.
 உடலின் சக்தியை அதிகரிக்கக்கூடியது.
 உடலில் தீங்கு விளைவிக்கக்கூடிய நச்சுப் பதார்த்தங்களை உடலிலிருந்து வெளியேற்றும்.
 குருதியினால் கொண்டு செல்லப்படும் ஒட்சிசனின் அளவைக் கூட்டுவதனால் உடற்கலங்களினால் உறிஞ்சப்படும் ஒட்சிசனின் அளவையும் அதிகரிக்கும்.
 உடற்சமநிலையைப் பேணவல்லது.

மேற்கோள்கள்

காளான்கள்
மூலிகைகள்
ஓடான் ஆறு

ஒடான் ஆறு (Odon River) பிரான்சு நாட்டில் ஓடும் ஒரு ஆறு. வடமேற்கு பிரான்சில் நார்மாண்டி பகுதியில் இது அமைந்த்துள்ளது. 47 கிமீ நீளமுள்ள இந்த ஆறு ஓர்ன் ஆற்றின் இடது கிளை ஆறாகும். இது கான் நகரருகே ஓர்ன் ஆற்றுடன் இணைகிறது.

மேற்கோள்கள்

பிரான்சு
ஐரோப்பிய ஆறுகள்
அதிபரவளைவுரு அமைப்பு

அதிபரவளைவு அமைப்பு (Hyperboloid structure) என்பது, அதிபரவளைவு வடிவத்தைப் பயன்படுத்தி வடிவமைக்கப்பட்ட கட்டிடக்கலை அமைப்பு ஆகும். இவ்வடிவத்துக்கு இயல்பாக இருக்கக்கூடிய அமைப்பியல் வலுவைப் பயன்படுத்துவதற்காகப் பெரும்பாலும் உயரமான கோபுரங்கள் இவ்வடிவில் வடிவமைக்கப்படுகின்றன. அமைப்பியல் பயனுக்காக மட்டுமன்றி அழகுக்காகவும் கட்டிடங்களை இவ்வடிவில் அமைப்பது உண்டு. அதிபரவளைவு அமைப்பொன்றை முதன் முதலாக உருசியப் பொறியியலாளரான விளாடிமிர் சுக்கோவ் (1853 - 1939) என்பவர் கட்டினார். உலகின் முதல் அதிபரவளைவுக் கோபுரம் உருசியாவின் லிப்பெட்சுக் ஒப்லாஸ்த்தில் உள்ள பொலிபினோவில் உள்ளது.

அதிபரவளைவு அமைப்புக்களின் இயல்பு
அதிபரவளைவு அமைப்புக்கள் எதிர்மறைக் காசிய வளைமை (Gaussian curvature) கொண்டவை. அதாவது இவை நேராகவோ அல்லது வெளிப்புறம் வளைந்தோ இல்லாமல் உட்புறமாக வளைந்து இருப்பன. இரட்டை வரிப் பரப்புக்களாக (doubly ruled surfaces) இருப்பதால் நேரான வளைகளால் அமைந்த பின்னல்களாக இவற்றை உருவாக்க முடியும். இதனால் இவற்றைக் கட்டுவது இலகுவானது என்பதுடன், வளைந்த வளைகளால் அமைக்கப்படவேண்டிய வளைந்த மேற்பரப்பு அமைப்புக்களைவிட இவை உறுதியானவையாகவும் உள்ளன. தட்டையான மேற்பரப்புக்களைக் கொண்ட நேரான அமைப்புக்களைவிட அதிபரவளைவு அமைப்புக்கள் கூடிய உறுதி கொண்டவை. எனினும் இத்தகைய அமைப்பில் கட்டிடங்களைக் கட்டும்போது அவற்றில் பெருமளவு இடம் வீணாவதால், நீர்த்தாங்கிகள் போன்ற தேவைகளுக்கான அமைப்புக்களும், அழகியல் தேவைகளுக்காக அமைக்கப்படும் கட்டிடங்களுமே பெரும்பாலும் இவ்வாறு கட்டப்படுகின்றன.

மேற்கோள்கள்

வெளி இணைப்புகள் 

  The research of the Shukhov's World's First Hyperboloid structure, Prof. Dr. Armin Grün 
 International campaign to save the Shukhov Tower
 Anticlastic hyperboloid shells 
 Shells: Hyperbolic paraboloids (hypar)
 Hyperbolic Paraboloids & Concrete Shells 
 Lattice shell structures
 Special Structures 
 Rainer Graefe :  “Vladimir G. Šuchov 1853–1939 – Die Kunst der sparsamen Konstruktion.”, 

வடிவவியல் வடிவங்கள்
அமைப்பியல்
ஒடுக்கி

பிற தனிமங்களின்  ஆக்சிசனேற்ற நிலையைக் குறைக்கக் கூடிய பொருள் ஒடுக்கி (இலங்கை வழக்கு: தாழ்த்துங் கருவி) '(reductant) எனப்படும். வேதிவினையில் ஒடுக்கி எலக்ட்ரானை இழப்பதால் ஆக்சிசனேற்றம் அடைகிறது. அதனுடன் வினைபுரிந்த பிற தனிமம், ஒடுக்கம் அடைகிறது. ஒடுகக்கி பிற தனிமங்களுக்கு எலக்ட்ரானை வழங்குகிறது. எனவே இது எலக்ட்ரான் ஈனி'' எனவும் அழைக்கப்படும்.

லித்தியம், சோடியம், மக்னீசியம், இரும்பு, அலுமினியம், கார்பன் போன்றவை நல்ல ஒடுக்கிகளாகும் (எதிர்மின் ஈனிகளாகும்). (எ.கா): Na + F -> Na+F- இவ்வினையில் சோடியம் ஒடுக்கியாக செயல்பட்டு, எலக்ட்ரானை  ஃப்ளூரினுக்கு ஈனுகிறது. ஃப்ளூரின் ஒடுக்கமடைகிறது. சோடியம் ஆக்சிசனேற்றம் அடைகிறது.

ஒடுக்கிகள் - வகைப்படுத்துதல் 
பொதுவாக எளிதில் எலக்ட்ரானை இழக்கும் பெரிய அணுக்கள், சிறந்த ஒடுக்கிகளாக செயல்படுகின்றன. பெரிய அணுக்களில் வெளிக்கூட்டில் உள்ள எலக்ட்ரான்கள் குறைவான அணுக்கரு ஈர்ப்பு விசையை உணருகின்றன. எனவே இவை எளிதாக பிற தனிமங்களால் கவரப்பட்டு, ஒடுக்கவினை நடைபெறுகிறது. கீழ்கண்ட அட்டவணையில் தனிமங்கள் அவற்றின்  எலக்ட்ரான் கவர் திறனுக்கு ஏற்ப வரிசைப்படுத்தப்பட்டுள்ளன. இதிலிருந்து, லித்தியம்(Li), சோடியம்(Na) போன்றவை மிகச்சிறந்த ஒடுக்கிகள் எனத் தெரியவருகிறது.

ஒடுக்கியா? ஆக்சிசனேற்றியா? 
ஒரு பொருள் ஒடுக்கியா, அல்லது ஆக்சிசனேற்றியா என்பதை நாம் தனியாகச் சொல்ல முடியாது. அது எந்தப் பொருளுடன் வினைபுரிகிறதோ அதைப் பொறுத்து ஒடுக்கியாகவோ அல்லது ஆக்சிசனேற்றியாகவோ செயல்படும். எடுத்துக்காட்டாக, ஐட்ரசன்(−0.83 V) தன்னைவிட குறைவான ஒடுக்க மின்னழுத்தமுடைய(−3.04 V) லித்தியத்துடன் வினைபுரியும் போது ஆக்சிசனேற்றியாகச் செயல்படுகிறது.
2 Li(s) + H2(g) → 2 LiH(s)
ஆனால் இதே ஐட்ரசன்(−0.83 V) தன்னைவிட அதிகமான ஒடுக்க மின்னழுத்தமுடைய ப்ளூரினுடன்(3.98 V) வினைபுரியும் போது ஒடுக்கியாகச் செயல்படுகிறது.
H2(g) + F2(g) → 2 HF(g)

ஒடுக்கிகளின் பண்புகள் 
ஒடுக்கிகள் எளிதில் அரிமாணம் அடையக் கூடியவை. அதாவது இவை எளிதில் காற்றில் இருக்கும் ஆக்சிசனுடன் வினைபுரியக் கூடியவை. எனவே சிறந்த ஒடுக்கிகளான லித்தியம், சோடியம் போன்றவற்றைத் திறந்தவெளியில் வைத்தால் உடனே தீப்பற்றி எரிந்துவிடும்.

சில பொதுவாகப் பயன்படுத்தப்படும் ஒடுக்கிகள் 
லித்தியம் அலுமினியம் ஹைட்ரைடு (LiAlH4)
சோடியம் அமால்கம்
சோடியம் போரோஹைடிரைடு
ஹைடிரசைன்
துத்தநாக-மெர்க்குரி அமால்கம் (Zn(Hg))
லின்ட்லர் வினையூக்கி
ஆக்சாலிக் அமிலம் (C2H2O4)
ஃபார்மிக் அமிலம் (HCOOH)
அஸ்கார்பிக் அமிலம் (C6H8O6)

இவற்றையும் பார்க்கவும் 
 ஆக்சிசனேற்றி
 ஒடுக்க-ஏற்ற வேதிவினைகள்
 எலக்ட்ரான் கவர் திறன்
 அரிமாணம்
 மின்வேதியியல்

மேற்கோள்கள்

வேதியியல் கலைச்சொல்லியல்
 
வேதி வினைகள்
ஆறு அய்யப்பன் கோயில்கள்

இந்துக் கடவுள் அய்யப்பனுக்கு கேரளத்தில் ஆறு கோவில்கள் உள்ளன.

ஆரியங்காவு 

தென்காசி மாவட்டம் செங்கோட்டையில் இருந்து சுமார் 20 கிலோமீட்டர் தொலைவில், கேரள மாநிலத்தில் இந்த ஊர் அமைந்துள்ளது. இங்குள்ள கோவிலில் சௌராஷ்ட்ர குலதேவி புஷ்கலையுடன் அரசராக காட்சித் தருகிறார் அய்யப்பன்.

அச்சன்கோவில் 

செங்கோட்டையில் இருந்து 30 கிலோமீட்டர் தொலைவில் கேரள மாநிலத்தில் அடர்ந்த வனப்பகுதியில் இது அமைந்துள்ளது. பரசுராமரால் தோற்றுவிக்கப்பட்ட இந்த கோவிலின் விக்ரகம் மட்டுமே பழமை மாறாதது என்கிறார்கள். இங்கு வனராஜனாக, அமர்ந்த நிலையில் கையில் அமுதமும், கருப்பனின் காந்தமலை வாளும் ஏந்தி காட்சித் தருகிறார் அய்யப்பன். இவருக்கு இருபுறமும் பூர்ணா, புஷ்கலை தேவியர் மலர் தூவுவதுபோன்று காட்சி தருகின்றனர். இங்குள்ள அய்யப்பன் 'கல்யாண சாஸ்தா' என்று அழைக்கிறார்கள். இதனால், திருமணத்தடை உள்ளவர்கள் இங்கு அதிக அளவில் வந்து செல்வதை காண முடிகிறது.

குளத்துப்புழா 

செங்கோட்டையில் இருந்து 50 கிலோமீட்டர் தொலைவில் கேரளாவில் அமைந்துள்ளது இது. இங்கு அய்யப்பன் குழந்தையாக இருப்பதால் 'பால சாஸ்தா' என்று அழைக்கப்படுகிறார். இதனை உறுதிப்படுத்தும் வகையில், இக்கோவில் வாசலும் சிறு குழந்தைகள் நுழையும் அளவுக்கே கட்டப்பட்டு உள்ளது.

எருமேலி 

இங்கு அய்யப்பன், வேட்டை நிமித்தமாக கைகளில் வில், அம்பு ஆகியவற்றை ஏந்திய திருக்கோலத்தில் காட்சித் தருகிறார். எருமேலி கேரளமாநிலத்தில் உள்ளது.

பந்தளம் 

இங்கு தான் பந்தள மன்னன் ராஜசேகரப் பாண்டியனால் அய்யப்பன் சீரோடும், சிறப்போடும் வளர்க்கப்பட்டார். அந்த நாட்டு மன்னன் கட்டிய கோவில் இங்கு உள்ளது. இங்கு தான் சுவாமி அய்யப்பனுக்கு உரிய திரு ஆபரணங்கள் உள்ளன.

சபரிமலை 

கேரளாவில் உள்ள இங்கு தர்மசாஸ்தாவான அய்யப்பன் தம்மை நாடி வரும் பக்தர்களுக்கு யோக சின் முத்திரை தாங்கி, எல்லோருக்கும் கேட்டதை வாரி வழங்கும் வள்ளலாக காட்சித் தருகிறார்.

- சபரிமலைக்கு புனித யாத்திரை மேற்கொள்ளும் பக்தர்கள், அய்யப்பன் எழுந்தருளி அருள்பாலிக்கும் இந்த 6 கோவில்களுக்கும் சென்று வழிபட்டால் சிறப்பு பலன் கிடைக்கும் என்பது நம்பிக்கை.

மேற்கோள்கள் 

கேரளத்திலுள்ள ஐயப்பன் கோயில்கள்
ஆக்சிசனேற்றி

ஆக்சிசனேற்றி அல்லது ஒக்சியேற்றி (Oxidizing agent) என்பது ஒடுக்க-ஏற்ற வேதிவினையின் போது எதிர்மின்னிகளை (எலக்ட்ரான்களை) ஏற்கக் கூடிய தாக்கி ஆகும். ஒரு வினையில் ஆக்சிசனேற்றி ஒடுக்கமடையும். பெரும்பாலான ஆக்சிசனேற்றிகளின் மூலக்கூறில் ஆக்சிசன் இருக்கும். எனினும் ஆற்றல் வாய்ந்த ஆக்சிசனேற்றியான புளோரினின் மூலக்கூறு வாய்பாடில் ஆக்சிசன் இல்லை. ஃபுளோரின் ஓர் எலக்ட்ரான் ஏற்பி ஆகும்.

பிரதான இயல்புகள்

 தாக்கத்தின் போது மற்றைய தாக்கியிடமிருந்து இலத்திரன்களை ஏற்றுக் கொண்டு ஒக்சியேற்றி தாழ்த்தப்படும் (ஒடுங்கும்). 
 இலத்திரன்களை வழங்கி தான் ஒக்சியேற்றமடையும் தாக்கி ஒடுக்கி அல்லது தாழ்த்தியாகும்.
 ஒக்சியேற்றி செயற்படும் போது அதன் அணுக்களின் ஒக்சியேற்றும் எண் மாற்றமடையும்.
 தாக்கிகளின் ஒக்சியேற்றும் நிலை மாறுபடும் போதே ஒடுக்க-ஏற்ற வேதிவினைத் தாக்கம் நடைபெறும்.

ஒக்சியேற்றலுக்கான உதாரணங்கள்

மக்னீசியம் ஒக்சிசனோடு தாக்கமடைந்து மக்னீசியம் ஒக்சைட்டை உருவாக்கல்:

2Mg + O2  → 2MgO

இங்கு தாக்கத்துக்கு முன்பு மக்னீசியத்தின் ஒக்சியேற்றும் எண்ணான 0 தாக்கத்தின் இறுதியில் 2+ ஆக மாற்றமடையும். ஒக்சிசனின் ஒக்சியேற்றல் எண் 0இலிருந்து 2- ஆக மாற்றமடைந்துள்ளது. இங்கு உண்மையில் இரு அரைத் தாக்கங்கள் நடைபெற்றுள்ளன.

ஒக்சியேற்றல் அரைத் தாக்கம்: 2Mg → 2Mg2+ + 4e− 
தாழ்த்தல் அரைத் தாக்கம்: 2O2 + 4e−  → 4O2−

இத்தாக்கத்தில் மக்னீசியம் தாழ்த்தியாகவும், ஒக்சிசன் ஒக்சியேற்றியாகவும் தொழிற்பட்டுள்ளன. இங்கு ஒக்சிசன் தாழ்த்தப்பட்டு, மக்னீசியம் ஒக்சியேற்றப்பட்டுள்ளது. ஒக்சியேற்றமடையும் போது மக்னீசியத்தின் ஒக்சியேற்றும் எண் அதிகரித்துள்ளதுடன், ஒக்சியேற்றியான ஒக்சிசனின் ஒக்சியேற்றும் எண் குறைவடைந்துள்ளது. எனினும் தாக்கிகளினதோ, விளைவுகளினதோ மொத்த ஒக்சியேற்றும் எண் 0 ஆகும்.

பொதுவான ஒக்சியேற்றிகள்
ஒரு தாக்கம் நடைபெறும் போது மாத்திரமே ஒரு வேதிப் பொருளை தாழ்த்தி என்றோ ஒக்சியேற்றி என்றோ பிரித்தறிய முடியும். எனினும் பின்வரும் பதார்த்தங்கள் பொதுவாக ஒடுக்க-ஏற்ற வேதிவினையின் போது ஒக்சியேற்றிகளாகச் செயற்படக் கூடியன. இவை தாக்கமடையாத போது ஒக்சியேற்றி என அழைக்கப்பட மாட்டா. அனைத்துத் தாக்கங்களிலும் இவை ஒக்சியேற்றும் என்றும் வரையறுக்க முடியாது. எனினும் பொதுவான அவதானங்களைக் கொண்டு இவை இவ்வாறு வகைப்படுத்தப்பட்டுள்ளன:
ஆக்சிசன்  (O2)
ஓசோன்  (O3)
ஐதரசன் பரவொக்சைட்டும் (H2O2) வேறு அசேதன பரவொக்சைட்டுகள்
ஃபுளோரின் (F2), குளோரீன் (Cl2), மற்றும் வேறு ஹலோஜன்கள்
நைத்திரிக் அமிலம் (HNO3) மற்றும் நைத்திரேற்றுச் சேர்மங்கள்
சல்பூரிக் அமிலம்  (H2SO4)
பர ஒக்சி இருசல்பூரிக் அமிலம் (H2S2O8)
பரஒக்சி ஒற்றைச் சல்பூரிக் அமிலம்  (H2SO5)
குளோரைட்டு, குளோரேற்று, பரகுளோரேற்று மற்றும் இது போன்ற மற்றைய ஹேலோஜன்களின் சேர்மங்கள்
ஹைப்போ குளோரைட்டுக்கள். உ-ம்: வெளிற்றும் தூளிலுள்ள சோடியம் ஹைப்போகுளோரைட்டு (NaClO).
குரோமேற்று மற்றும் இருகுரோமேற்றுச் சேர்மங்கள்
பரமங்கனேற்றுச் சேர்வைகள் உ-ம்: பொட்டாசியம் பரமங்கனேற்று
சோடியம் பரபோரேற்று
நைத்திரஸ் ஒக்சைடு (N2O)
வெள்ளி ஒக்சைடு  (Ag2O)
ஒசுமியம் டெட்ரா ஒக்சைடு (OsO4)

ஒக்சியேற்றிகளின் விளைவுகள்

இரசாயன தாக்கத்தின் போது ஒக்சியேற்றி தாழ்த்தப்பட்டுக் குறைந்த ஒக்சியேற்றும் எண்ணுடைய (மறைப் பெறுமானம்) விளைவைத் தோற்றுவிக்கும். பொதுவான ஒக்சியேற்றிகள் தாழ்த்தியால் தாழ்த்தப்படும் போது கிடைக்கும் விளைவுகள்:

இவற்றையும் பார்க்கவும் 
 ஒடுக்கி
 ஒடுக்க-ஏற்ற வேதிவினைகள்
 எலக்ட்ரான் கவர் திறன்
 அரிமாணம்
 மின்வேதியியல்

மேற்கோள்கள்

மின்வேதியியல்

வேதியப் பண்புகள்